CELEX: 31983R0552
Language: el
Date: 1983-03-08 00:00:00
Title: Κανονισμός (ΕΟΚ) αριθ. 552/83 του Συμβουλίου της 8ης Μαρτίου 1983 περί παρεκκλίσεως από το άρθρο 21 του κανονισμού (ΕΟΚ) αριθ. 1035/72 περί κοινής οργανώσεως αγοράς στον τομέα των οπωροκηπευτικών

Avis juridique important

|

31983R0552

Κανονισμός (ΕΟΚ) αριθ. 552/83 του Συμβουλίου της 8ης Μαρτίου 1983 περί παρεκκλίσεως από το άρθρο 21 του κανονισμού (ΕΟΚ) αριθ. 1035/72 περί κοινής οργανώσεως αγοράς στον τομέα των οπωροκηπευτικών  

Επίσημη Εφημερίδα αριθ. L 065 της 11/03/1983 σ. 0001 - 0001

***** ΚΑΝΟΝΙΣΜΟΣ (ΕΟΚ) αριθ. 552/83 ΤΟΥ ΣΥΜΒΟΥΛΙΟΥ  της 8ης Μαρτίου 1983  περί παρεκκλίσεως από το άρθρο 21 του κανονισμού (ΕΟΚ) αριθ. 1035/72 περί κοινής οργανώσεως αγοράς στον τομέα των οπωροκηπευτικών  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1738/82 (2), και ιδίως το άρθρο 35,  την πρόταση της Επιτροπής,  Εκτιμώντας:  ότι η κοινοτική συγκομιδή των επιτραπέζιων μήλων για το 1982 ήταν ιδιαίτερα άφθονη, ώστε προβλέπονται σημαντικές αποσύρσεις από την αγορά·  ότι το άρθρο 21 του κανονισμού (ΕΟΚ) αριθ. 1035/72 καθόρισε τους προορισμούς των προϊόντων που αποτέλεσαν αντικείμενο παρεμβάσεως·  ότι ορισμένα Κράτη μέλη, προκειμένου να βελτιωθούν οι συνθήκες επισιτισμού του πολωνικού λαού, έχουν ζητήσει να αποσταλούν στη χώρα αυτή, μέσω φιλανθρωπικών οργανισμών, τα αποσυρόμενα από την αγορά μήλα·  ότι μια τέτοια ενέργεια δεν προβλέπεται από το άρθρο 21 του κανονισμού (ΕΟΚ) αριθ. 1035/72· ότι, ωστόσο, λόγω των δυσκολιών επισιτισμού τις οποίες συναντά ο πολωνικός λαός και της πλεονασματικής συγκομιδής μήλων εντός της Κοινότητας, είναι σκόπιμο να ληφθεί, κατ' εξαίρεση, μέτρο παρεκκλίσεως από το ανωτέρω άρθρο 21 που να επιτρέπει στα Κράτη μέλη να παραδώσουν στους ανωτέρω οργανισμούς μήλα τα οποία έχουν αποσυρθεί από την αγορά, προκειμένου να διανεμηθούν δωρεάν στην Πολωνία,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  1. Κατά παρέκκλιση από το άρθρο 21 του κανονισμού (ΕΟΚ) αριθ. 1035/72, τα Κράτη μέλη μπορούν, κατά την περίοδο 1982/83, να θέσουν στη διάθεση αναγνωρισμένων φιλανθρωπικών οργανισμών επιτραπέζια μήλα κοινοτικής καταγωγής, τα οποία έχουν αποσυρθεί από την αγορά σύμφωνα με τον ανωτέρω κανονισμό, για δωρεάν διανομή στην Πολωνία.  2. Τα έξοδα διακινήσεως των μήλων που αναφέρονται στην παράγραφο 1, από τους τόπους παρεμβάσεως έως τους τόπους όπου θα παραδοθούν στους πολωνούς παραλήπτες, αναλαμβάνονται από τους φιλανθρωπικούς οργανισμούς που προβαίνουν στις ενέργειες αυτές.  3. Για τα μήλα που εξάγονται κατ' εφαρμογή της παραγράφου 1 δεν χορηγούνται επιστροφές κατά την εξαγωγή που καθορίζονται στον τομέα των οπωροκηπευτικών.  Άρθρο 2  Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.  Εφαρμόζεται από τις 26 Νοεμβρίου 1982.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.  Έγινε στις Βρυξέλλες, στις 8 Μαΐου 1983.  Για το Συμβούλιο  Ο Πρόεδρος  J. ERTL  (1) ΕΕ αριθ. L 118 της 20. 5. 1972, σ. 1.  (2) ΕΕ αριθ. L 190 της 1. 7. 1982, σ. 7.